صابنها
محمد عبدالماجد
(جلابية) ريكاردو في ابوحمد و(قميص) الشغيل في زيورخ!!
· مباراة الهلال في كاس السودان في دور الـ 16 امام الشرطة ابوحمد في مدينة ابوحمد اعطت الهلال (روح) جديدة ودوافع مختلفة.
· ناس ابوحمد ديل ملوا الهلال بركة ساكت.
· كان الهلال في حاجة الى هذه المباراة – ليقابل جماهيره بهذه التلقائية والعاطفة والعشق.
· الهلال بدون جماهيره يفقد كثيرا.
· لم يضر الهلال شيئا اكثر من حرمان الهلال من جماهيره.
· اتخيلوا الغربال بيلعب في حضور جمهور الهلال …الـ (17) هدف التى سجلها في الدوري الممتاز كان عملها (170) هدفا.
· سمؤال ميرغني اذا لعب في حضور جمهور الهلال كان بيبقى السمؤال واطهر الطاهر في نفس الوقت.
· سمؤال بيلبس (12)…اذا حضر جمهور الهلال الرقم دا ذاتو ممكن يبقى (21).
· يعني سمؤال ممكن يدخل في بوجبا.
· اظن ان جمهور الهلال في ابوحمد اعطى الهلال (دوافع) يمكن ان تكون ظهيره طوال هذا الموسم.
· لقد شحن لاعبي الهلال بروح جماهيرهم التى افتقدوا حضورها كثيرا في مباريات الهلال.
· اعرف ان جمهور الهلال يتابع فريقه الهلال بلهفة اكبر – مواقع التواصل الاجتماعي تمثل حراك هلالي خاص، لكن اقصد الحضور الجماهيري في المدرجات.
· جمهور الهلال في مواقع التواصل الاجتماعي بقوم بالواجب اكتر…ما قاعدين يقصروا في حاجة.
· في بطولة الامم الاوربية الحضور الجماهيري اعاد الحياة لكرة القدم …اعادة الروعة والمتعة في المستطيل الاخضر.
· الكورة بدون جمهور متل الملاح بدون ملح..ما بقولوا ليكم الجمهور ملح البطولات.
· انتوا فاكرين الكلام دا طالع من فراغ.
· يخيّل لي ان المستطيل الاخضر لا يعطي بسخاء ولا يكون مسرحا للإمتاع إلّا في حضور الجماهير في المدرجات.
· الكورة بتعرف.
· واللاعب ذاتو وقت المدرجات يكون فيها جمهور بعمل عجائب.
· اتمنى ان يعيد اتحاد كرة القدم السوداني مع السلطات والجهات المختصة الجماهير الى المدرجات.
· الاسابيع القالدمة للدوري الممتاز يفترض ان تكون بجمهور….خاصة ان المنتخب سوف يلعب في تصفيات كاس العالم وهو في حاجة للجمهور.
· الاندية السودانية سوف تلعب في البطولات الافريقية وهي ايضا في حاجة للجمهور.
· عشان كدا ..احسن جربوا عودة الجماهير في مباريات الدوري الممتاز.
· الدوري الممتاز اذا اعاد الى مبارياته (الجماهير) سوف يكون ممتعا.
· المدرجات في حاجة الى ان تعود لها الحياة من جديد.
· كل الدول من حولنا ..شاهدنا كيف سمحت بعودة الجماهير في ظل انحسار جائحة كورونا.
· لا بد من التعامل مع هذه الجائحة بدلا من الاكتفاء بالعزلة خوفا منها.
· الحياة فى السودان الآن عادت بصورة طبيعية …هناك زحام في الاسواق وفي المواصلات..لماذا لا تسمح السلطات بعودة الجماهير الى المدرجات؟
· المناسبات والحفلات الجماهيرية هي الاخرى عادت بصورة ممتازة في الفترة الاخيرة.
· جمهور الرياضة هو جمهور واعي وجمهور رياضي في المقام الاول – لذا عودته للمدرجات لا خوف منها.
· لقد شاهدنا المتعة كلها في مباراة الهلال والشرطة ابوحمد ..وقد كان السبب الرئيسي والأول في هذه المتعة هو الحضور الجماهيري الكبير الذي تابع مباراة الهلال.
· سليم بقى (نيمار) في وجود الجمهور.
· وعثمان مختار (ميسي).
· الجمهور مدهش.
· إلتقيت بسمؤال ميرغني وابوعاقلة ووليد الشعلة ووالي الدين خضر وعبدالرؤوف وموفق وسليم وعثمان ميسي وياسر مزمل بعد رحلة ابوحمد فوجدتهم في حالة من النشوة والانطلاق والحياة.
· كانوا سعداء برحلة ابوحمد …واظن ان خيرات مباراة ابوحمد قد انعكست حتى على مباراة الهلال امام الاهلي شندي.
· شاهد الناس فريق الهلال امام الاهلي شندي وهو يواصل في الامتاع والإبداع والتسجيل.
· فريق الاهلي شندي من الاندية التى تمتلك عناصر ممتازة – ومواهب صغيرة …لكن مع ذلك استطاع الهلال ان يفوز عليهم بالأربعة.
· الهلال حالة (ثقافية) وليس (رياضية) فقط.
· الهلال في الحقيبة.
· الهلال في السماء.
· في الاعياد …وفي كل مناسبتنا الدينية الجميلة.
· كل هذه الاشياء مرتبط توقيتها بالهلال.
· الهلال فن.
· ومدرسة.
· وونسة بن اتنين.
· وحوار وحياة في مواقع التواصل الاجتماعي.
· الهلال حركة.
· الهلال حياة.
· انظروا الى الموجة الثقافية التى احدثها الهلال في ابوحمد …وجماهير ابوحمد تمنح الهلال كل هذا الحب والعشق.
· طفل صغير يعسكر امام معسكر الهلال في ابوحمد.
· يخلي أي حاجة ويحرس المعسكر.
· ما في عشق اكتر من كدا.
· تذكرت الطفل الذي صعد اعلى بيتهم من اجل ان يرفع علم الهلال فتعرض لماس كهربائي افقده حياته.
· هذا الطفل كان في مهمة هلالية…كان فقط يريد ان يرفع علم الهلال.
· الاطفال كدا.
· الكبار كيف؟
· في ابوحمد …وكما كتب في هذا الموضوع كثيرا – لبس الجهاز الفني للهلال الجلابية.
· برتغالي بالجلابية السودانية.
· هذا الامر لا يمكن ان يحدث من جهاز فني برتغالي ..ان لم تكن هناك دوافع قوية جعلت الجهاز الفني للهلال يظهر بالجلابية السودانية.
· صورة ريكاردو بالجلابية تداولتها المواقع …وأشعلت مواقع التواصل الاجتماعي وعلق عليها حتى رئيس الهلال الفخري تركي آل الشيخ عبر صفحته في مواقع التواصل الاجتماعي.
· المدير الفني للهلال البرتغالي ريكاردو كتب عن السودان ودعا الناس الى زيارته وأعلن عن حبه الكبير لهذا الوطن العظيم.
· دي هي الرسالة المنتظرة من الرياضة.
· دي رسالة الهلال.
· ناس ابوحمد ..قدروا يوصلوا رسالة الهلال.
· المفارقة الغريبة تتمثل في ان الوقت الذي وضع فيه (قميص) نصرالدين الشغيل في متحف الفيفا في (زيورخ) ..ظهر ريكاردو بالجلابية في (ابوحمد).
· نوع دي بقول عنها المعلق الكبير الرشيد بدوي عبيد (ارسال طويل).
· شفتوا العولمة دي كيف؟
· جلابية ريكاردو في ابوحمد.
· وقميص الشغيل في زيورخ.
· تاني في شنو؟
· قالوا سمؤال بفكر يودي حذاءه متحف الفيفا.
· سمؤال مرة جاب ليه هدف في المريخ …الكورة ماشة 4 يوم ..عشان تصل شباك المريخ.
· غايتو في اليوم داك ..وقت سمؤال سدد تصويبته …مشيت اشرب ..وضربت لي تلفون …واخدت لي نومة ..وجاءت راجع للمباراة …والكورة ما وصلت المرمى.
· الجميل ان قميص الغربال ايضا وضع في متحف الفيفا في زيورخ.
· على كدا الفيفا ممكن تعمل لينا جناح في متحف الفيفا خاص بالهلال.
· حاجات الهلال في متحف الفيفا في زيورخ ..اكتر من حاجات الهلال في نادي الهلال في ام درمان.
· شفتوا العظمة.
· طبعا المريخاب الموضوع دا ممكن يضاقهم …يقوموا يعملوا ليهم (مسكول) لي زيورخ.
· ما عندكم اكتر من كدا.
· انتوا مفتاح سويسرا ما عارفنو كم؟
· يتخيل لي الحاجات دي ما ممكن تحدث لو ما الهلال.
· الهلال بجمع بهذه الامور في وقت واحد.
· هلال الحركة الوطنية.
· وهلال نادي الخيرجين الاوائل.
· انتوا فاكرين الكلام دا نحن بنقولها ليكم ساكت كدا.
· الكلام دا واقع معاش.
· بتشوفوه يحدث قدامكم.
· الطريف في الامر ان اعلام المريخ اتكلم عن شعار المنتخب الوطني …وقال الشعار ما ماركة.
· اها الشعار بي حالتو دي وضع منه قميص الشغيل في متحف زيورخ.
· حالتو دي ما اصلي.
متاريس
· نسأل الله الشفاء العاجل للاعلامي الكبير الرشيد بدوي عبيد …وان يعود من مصر وهو في افضل حالة.
· الوسط الرياضي عليه ان يقف مع الرشيد بدوي عبيد.
· اتحاد الكرة ودكتور كمال شداد وحسن برقو …عليهم الانتباه للرشيد بدوي عبيد.
· قدموا له الدعم الذي يستحق ..فقد كان الرشيد بدوي عبيد …الوسيلة الوحيدة التى تنقل بها مباريات كرة القدم في السودان.
· صوته كان بالنسبة لينا (صورة).
· كذلك نتمنى عاجل الشفاء والعودة السريعة للاعب القومي اكرم الهادي سليم.
· وفي انتظار عودة عمر صولين للملاعب ..بعد اجراء عملية في القاهرة وعاد الى البلاد.
· الاتحاد كان حاضر مع هذه الاسماء.
· وننتظر حضور الاتحاد مع الرشيد بدوي عبيد.
· ………..
· ترس اخير : الهلال والخرطوم الوطني ..موعد اخر مع الدهشة.